**Kimberley** je grad u Južnoafričkoj Republici od 62 526 stanovnika, administrativno sjedište provincije Sjeverni Kaap, u metropolitanskom području grada živi 142 089 stanovnika.

*Kimberley* je i danas poznat u svjetskim razmjerima po svojim rudnicima dijamanata.

Historija
---------

*Kimberley* je nastao kao rudarski kamp nakon otkrića dijamanata na obližnjim farmama 1869. - 1971. Rudarsko naselje je raslo kako je rastao rudnik na brdu Colesberg Koppie. Naselje je dobilo ime po tadašnjem britanskom sekretaru za kolonije Johnu Wodehouseu, grofu od Kimberleya. Kimberley je dobio status grada (town) 1878. nakon toga je 1880. ušao u sastav britanske Kolonije Rt Dobre Nade. Do grada je stigla željeznica iz Kaapstada 1885. Za vrijeme Drugog burskog rata grad su opsjedala snage Bura ravno 126 dana, sve dok njihovu blokadu nije razbio britanski general John French 15. februara 1900. *Kimberley* je status citya dobio 1912. nakon spajanja sa obližnjim rudarskim naseljem Beaconsfield.

Velika rupa (bivši rudnik dijmanata)
Nakon 1888. rudnik dijamanata *Colesberg Koppie* iz Kimberleya i većinu drugih rudnika u okolici kontrolirao je trust kojem je na čelu bio Cecil Rhodes, a proizvodnja je bila u rukama kompanije De Beers Consolidated Mines Ltd. 

Muzej McGregor
Rudnik Kimberley, koji se danas zove **Big Hole** (Velika rupa), opsega 1,5 km, bio je najbogatiji rudnik dijamanta na svijetu, dok nije zatvoren 1915. Na sreću ostalo je još nekoliko rudnika koji su i danas u radu, tako da su iskop dijamanata i njihova obrada (brušenje i rezanje) ostali glavna privredna aktivnost u gradu.

Salon dijamanata kompanije De Beers

Geografske karakteristike
-------------------------

Kimberley je leži u sredini Južnoafričke Republike pored granice sa provincijom Slobodna Država.

Znamenitosti
------------

Kimberley je grad brojnih spomenika koji su razbacani po parkovima i trgovima, od kojih je najpoznatiji konjanički spomenik Cecil Rhodesu. Muzej McGregor ima veliku zbirku umjetnina domorodačkog naroda Kojsanci, a u Galeriji Duggan-Cronin Bantu mogu se razgledati brojne fotografije afričkih rudara s početka 20. vijeka. Grad ima anglikansku (1908.) i katoličku katedralu.

Privreda i transport
--------------------

Osim dijamanata Kimberley u svojoj okolici ima i rudnike željezne rudače, soli i gipsa. On je i trgovački centar bogatog poljoprivredno - stočarskog kraja. Ratarstvo se razvilo nakon što je do Kimberleya dovedena voda kanalima iz obližnje (15 km) rijeke Oranje.

Kimberley je dobro povezan željeznicom i cestama sa Kaapstadom, Johannesburgom i lukom Port Elizabeth na Indijskom oceanu.

Klimatske karakteristike
------------------------

*Kimberley* ima kontinentalnu klimu po Köppenovoj klasifikaciji klime, sa blagim suhim zimama, i toplim kišnim ljetima.

| **Klimatološki medijani za Kimberley** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 33 | 31 | 29 | 25 | 21 | 18 | 19 | 21 | 26 | 28 | 30 | 32 | **26** |
| Srednji minimum (°C) | 18 | 17 | 15 | 11 | 7 | 3 | 5 | 9 | 12 | 17 | 15 | 17 | **11** |
| Precipitacija (mm) | 57 | 76 | 55 | 49 | 16 | 7 | 7 | 7 | 12 | 30 | 42 | 46 | **414** |
| *Izvor:*  |

Gradovi prijatelji
------------------

* Holandija, Arnhem

Izvori
------

1. 1 2 3 4  „*Kimberley*" (engleski). Adrian Frith. Pristupljeno 24. 02. 2012.
2. 1 2  „*The largest cities in South Africa, ranked by population*" (engleski). mongabay. Pristupljeno 24. 02. 2012.
3. 1 2 3 4 5 6 7  „*Kimberley*" (engleski). Encyclopædia Britannica. Pristupljeno 24. 02. 2012.
4. ↑  „*Climate data Kimberley*". South Africa Weather Service. Arhivirano iz originala na datum 2012-03-04. Pristupljeno 24. 02. 2012.

Vanjske veze
------------

***Kimberley, Južna Afrika*** na Wikimedijinoj ostavi

* Grad Kimberley ()
* *Kimberley* na portalu Encyclopædia Britannica ()

| * p
* r
* u
Glavni gradovi provincija Južne Afrike |
| --- |
| Bhisho (Istočni Kaap) • Bloemfontein (Slobodna Država) • Kaapstad (Zapadni Kaap) • Johannesburg (Gauteng) • Kimberley (Sjeverni Kaap) • Mahikeng (Sjeverozapad) • Nelspruit (Mpumalanga) • Pietermaritzburg (KwaZulu-Natal) • Polokwane (Limpopo) |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 131360913
* LCCN: n81099120
* NKC: ge1092785

 |